Video: Nooddienswerkers red katte uit dreinShaun Paul, Quinten Power en Chris Williams by die katte wat gered is. Foro: Andreas Mathios van SA Can ŉ Kat en haar kleintjie is Donderdag van ŉ gewisse waterdood gered nadat hulle in dreigende reënweer uit ŉ stormwaterpyp gered is waarin hulle ure lank vasgekeer was. Volgens Chris Botha, woordvoerder van Netcare 911, het die voorval by ŉ huis in Phoenix, naby Umhlanga, plaasgevind. Paramedici is ontbied nadat die kat en haar kleintjie vroegoggend in die pyp beland het en nie weer kon uitkom nie. “Shaun Paul, ŉ paramedikus van Netcare 911, was eerste op die toneel,” het Botha gesê. “Hy het besef die reddingspoging gaan lank en baie tegnies wees en met reën wat vir die aand voorspel is, het hy hulp van twee reddingspesialiste ontbied.” Quinten Power van Specialised Rescue Unit en Chris Williams van Rescue Tech, het Paul bygestaan en ŉ plan beraam. “Die trio het ŉ spesiale kamera in die pyp geplaas om te bepaal waar die katte is. Hulle het ŉ sloot gegrawe om by die pyp, twee meter onder die grond, uit te kom, waarna dit met ŉ hoekslyper oopgesny is.” Reddingswerkers kon na vier ure se werk by die kat en haar kleintjie uitkom en hulle na veiligheid bring. Die katte, wat vir 15 uur vasgekeer was, is hierna veilig aan hul dankbare eienaar oorhandig.